SKRIFTLIG FORESPØRGSEL E-2005/03

af Jan Dhaene (Verts/ALE) til Kommissionen

(16. juni 2003)

Om: Fiskale foranstaltninger og foranstaltninger vedrørende kvalitetsstandarder af hensyn til færdselssikkerheden og branchen for handel med og fabrikation af cykler

Cykler og dele til cykler, som sælges i Den Europæiske Union, har hidtil ikke være underlagt kvalitets- og sikkerhedsstandarder. Forbrugerne har da heller ikke noget indblik i kvaliteten af det materiale, som de køber. Dette har vidtrækkende konsekvenser for sikkerheden.

Af en første evaluering af et treårigt forsøg med nedsat moms for arbejdsintensive tjenester (bl.a. bygningsrenovering og cykelfabrikation) konkluderede Kommissionen, at det ikke havde nogen påviselig gunstig virkning for beskæftigelsen. Derimod hed det i den belgiske evalueringsrapport, at den nedsatte moms ikke syntes at have ramt ved siden af målet. Fra forskellig videnskabelig side fremføres der da også tvivl om, at perioden på tre år er tilstrækkelig lang til at foretage konjunkturuafhængige evalueringer.

Eksperimentet vil muligvis blive afsluttet på grund af den negative evaluering. I hvidbogen om transport 2010 understreger Kommissionen dog selv betydningen af cykler til transport i byområder.

Kommissionen bedes derfor oplyse følgende:

- Hvad er Kommissionens specifikke evaluering af branchen for cykelfabrikation?

- Har Kommissionen til hensigt at benytte den negative evaluering af eksperimentet til at afskaffe momsnedsættelsen på cykelfabrikation?

- Har Kommissionen indblik i de konsekvenser, som dårligt vedligeholdte cykler har for færdselssikkerheden og sikkerheden ved brugen af cyklerne?

- Har Kommissionen til hensigt at indføre kvalitetsstandarder for cykler og dele til cykler samt et for forbrugerne klart identificerbart kvalitetsmærke?

Svar afgivet på Kommissionens vegne af Frederik Bolkestein

(25. juli 2003)

Tre medlemsstater (Belgien, Luxembourg og Nederlandene) har anvendt en nedsat afgiftssats i forbindelse med reparation af cykler inden for rammerne af et forsøg med nedsatte satser på arbejdsintensive tjenester.

Analyserne af medlemsstaternes rapporter har vist, at et stort antal virksomheder ikke har anvendt en nedsat sats, selv om lovgivningen gav mulighed for det. Virksomhederne mente, at der var for meget besvær forbundet med at anvende foranstaltningen. Desuden drejer det sig om en af de sektorer, hvor afsmitningen af afgiftsnedsættelsen på den endelige pris har været mindst udtalt. Kommissionens detaljerede evalueringsrapport findes på følgende adresse: (http://europa.eu.int/comm/taxation_customs/taxation/labour_intensive/labour_intensive_fr.htm

Rapport).

Kommissionen har til hensigt senest i foråret 2003 at fremlægge et forslag til direktiv om nedsatte momssatser. Dette forslag har som hovedformål at øge forudsætningerne for, at det indre marked kan fungere efter hensigten. Denne målsætning søges opfyldt gennem en rationalisering af medlemsstaternes anvendelse af nedsatte satser, så man undgår konkurrenceforvridning ved at give alle medlemsstater samme mulighed for at anvende nedsatte satser.

Resultaterne af forsøgene med de nedsatte satser for arbejdskraftintensive tjenester vil blive taget med i overvejelserne i forbindelse med udarbejdelsen af dette forslag.

Kommissionen er til fulde klar over, hvilke konsekvenser dårligt vedligeholdte cykler har for færdselssikkerheden og sikkerheden for brugen af cyklerne. Det bør dog undersøges grundigt, om en momsnedsættelse er en rimelig måde at løse dette problem på.

Kommissionen har ingen planer om at fremlægge forslag om at indføre kvalitetsnormer eller et kvalitetsmærke for cykler.